Ir-Regolament tal-Kunsill (KE) Nru 1675/2003
tat-22 ta' Settembru 2003
li jemenda r-Regolament (KE) Nru 1995/2000 li jimponi, inter alia, dazju definittiv kontra d-dumping fuq l-importazzjoni ta' l-urea u nitrat ta' l-ammonju li joriġina fl-Alġerija, il-Belarus, il-Litwanja, ir-Russja u l-Ukrajna
IL-KUNSILL TA' L-UNJONI EWROPEA,
Wara li kkunsidra t-Trattat li jistabbilixxi l-Komunitajiet Ewropej,
Wara li kkunsidra r-Regolament tal-Kummissjoni (KE) Nru 384/96 tat-22 ta' Diċembru 1995 dwar il-protezzjoni kontra importazzjoni li hi l-oġġett ta' dumping minn pajjiżi terzi li mhux Membri tal-Komunità Ewropea [1], minn hawn "il quddiem imsejjaħ""ir-Regolament Bażiku", u partikolarment l-Artikolu 8 u l-Artikolu 11(3) tiegħu,
Wara li kkunsidra l-proposta mogħtija mill-Kummissjoni wara li kkonsultat il-Kumitat Konsultattiv,
Billi:
A. MIŻURI EŻISTENTI
(1) Skond ir-Regolament (KE) Nru 1995/2000 [2], il-Kunsill impona dazju kontra l-importazzjoni li hi l-oġġett ta' dumping tal-likwidu ta' l-urea u nitrat ta' l-ammonju, minn hawn 'il quddiem imsejjaħ "UAN", li joriġina, inter alia, fil-Litwanja. Il-forma tad-dazju msemmi f'dak ir-Regolament kien dazju speċifiku ta' EUR 3,98 għal kull tunnellata metrika għal kull produttur li jesporta mill-Litwanja.
B. TALBA GĦAR-REVIŻJONI
(2) F'Settembru 2002, saret talba għar-reviżjoni parzjali temporanja skond l-Artikolu 11(3) tar-Regolament Bażiku magħmula minn SC Achema, minn hawn 'il quddiem imsejħa "l-applikant", produttur li jesporta mill-Litwanja. It-talba kienet limitata fl-iskop għall-eżami tal-forma tal-miżura u, partikolarment, għall-eżami ta' kemm tista' tkun aċċettata r-rabta ta' żieda fil-prezz (price undertaking) offruta mill-applikant.
(3) It-talba kient ibbażata fuq il-fatt li l-applikant ikkommetta ruħu għal kategorija ta' prezz għall-UAN f'qafas ta' proċedura kontra d-dumping ta' l-urea differenti u ppreżenta evidenza, li huwa kien lest li jipprovdi, anke fil-qafas tal-proċedura għall-UAN, żieda fil-prezz simili, li tneħħi l-effetti dannużi tad-dumping u li tista' tkun immonitorata.
(4) Wara li ddeterminat, wara konsultazzjoni mal-Kumitat Konsultattiv, illi kienet teżisti evidenza biżżejjed sabiex jingħata bidu għal eżami parzjali temporanju, il-Kummissjoni ppubblikat nota fil-Ġurnal Uffiċjali tal-Komunitajiet Ewropej [3]u bdiet l-investigazzjoni.
C. PROĊEDURI
(5) Il-Kummissjoni uffiċjalment avżat lill-awtoritajiet tal-pajjiżi li jesportaw dwar il-bidu ta' reviżjoni temporanja u tat lil kull persuna direttament konċernata l-opportunità sabiex twassal l-opinjoni tagħha bil-miktub u li titlob seduta għas-smiegħ. L-Assoċazzjoni Ewropea tal-Produtturi tal-Fertilizzant f'isem il produtturi Ewropej li lmentaw fl-investigazzjoni oriġinali, minn hawn 'il quddiem imsejħa "l-industrija tal Komunità", talbet, fiż-żmien stabilit, li tieħu sehem f'din l-investigazzjoni bħala persuna interessata.
(6) L-applikant ippreżenta offerta formali ta' żieda fil-prezz lill-Kummissjoni.
(7) Il-Kummissjoni fittxet iżjed u vverifikat l-informazzjoni kollha li fil-fehma tagħha hi neċessarja sabiex teżamina l-aċċettazzjoni ta' din iż-żieda u l-aspetti kollha relatati mal monitoraġġ tagħha. Saret żjara ta' verifika fil-bini ta' l-applikant.
(8) L-applikant u l-industrija tal-Komunità kienu infurmati dwar il-fatti u l-konsiderazzjonijiet ta' l-investigazzjoni u ngħataw l-opportunità sabiex jikkumentaw.
D. INVESTIGAZZJONI
(9) l-Applikant jesporta tliet tipi ta' fertilizzant tan-nitroġenu lejn l-UE: urea, nitrat ta' l-ammonju, minn hawn 'il quddiem imsejħa "AN", u UAN. L-urea u l-UAN li joriġinaw mill-Litwanja huma suġġetti għal miżuri kontra d-dumping permezz ta' dmiri speċifiċi, imposta permezz tar-Regolament (KE) Nru 1995/2000 u (KE) Nru 92/2002 [4] rispettivament.
(10) Skond id-Deċiżjoni tal-Kummissjoni 2002/498/KE [5], ġiet aċċettata żieda fil-prezz offruta mill-applikant għall-importazzjonijiet ta' l-urea. B'din iż-żieda, l-applikant aċċetta, sabiex jevita kumpens kuntrarju permezz ta' esportazzjonijiet ta' fertilizzanti oħrajn, li jirrispetta kategorija ta' prezzijiet u li jirrapporta esportazzjonijiet lill-Komunità għaż-żewġ fertilliżanti l-oħra, i.e. l-ammonju nitrat u UAN ukoll. l-esportazzjonijiet ta' l-applikant ta' UAN bħala riżultat ta' dan kienu suġġetti kemm għal prezz minimu fuq importazzjonijiet kif ukoll dazju kontra dumping (skond ir-Regolament (KE) Nru 1995/2000).
(11) Iż-żieda fil-prezz offruta mill-applikant fil-qafas ta' l-investigazzjoni kurrenti tippermetti li l-esportazzjonijiet tiegħu ta' UAN ikunu suġġetti għal prezz minimu fuq l-importazzjoni uniku, minn hawn 'il quddiem imsejjaħ "MIP". Il-MIP hu f'livell li jelimina l-effetti dannużi tad-dumping li nstabu fl-investigazzjonijiet oriġinali. L-obbligazzjonijiet tar-rappurtaġġ huma stretti daqs dawk ta' l-urea, biex b'hekk iħallu monitoraġġ effiċjenti flimkien ma' l-impriża fuq l-urea. Barra dan, klawsola dwar il-ksur tar-relazzjoni ta' fiduċja bejn il-Kummissjoni u l-applikant tiggarantixxi l-effiċjenza taż-żewġ żidiet fil-prezz għall-urea u għall-UAN.
(12) L-industrija tal-Komunità opponiet għall-aċċettazzjoni ta' żieda fil-prezz. Allegat illi l-kwantitajiet vera ta' UAN esportati mill-applikant għall-perjodu 2002 ma setgħux ikunu fornuti mill-kapaċità effettiva tal-produzzjoni. Il-Kummissjoni fittxet mill-applikant, u dan ta' l-aħħar ipprovda, informazzjoni dettaljata dwar il-kapaċità tal-produzzjoni, tal-bejgħ u tax-xiri tat-tliet fertilizzanti tan-nitroġenu, jiġifieri urea, AN u UAN, għall-aħħar tliet snin kalendarji. Din l-informazzjoni kollha ġiet verifikata fuq il-post u ma nstabet l-ebda irregolarità ta' natura kif allegat mill-industrija tal-Komunità.Għalhekk, l-allegazzjonijiet ta' l-industrija tal-Komunità kienu kkunsidrati bla bażi.
(13) L-industrija tal-Komunità stqarret ukoll li, skond il-prinċipju tan-non-diskriminazzjoni, l-applikant m'għandux jingħata trattament favorevoli minn pajjiżi oħra li jkunu qegħdin jippermettu d-dumping, peress illi fil-maġġoranza l-kbira tal-każijiet riċenti kontra d-dumping li jikkonċernaw il-ferilizzanti tan-nitroġenu, il-Komunità b'mod konsistenti sostniet illi għal raġunijiet ta' effiċjenza u sabiex tevita l-manipulazzjoni u l-prassi ħażina, il-miżuri l-aktar xierqa huma dazji speċifiċi kontra d-dumping. Rigward it-trattament diskriminattiv, għandu jkun innutat illi kull offerta ta' żieda fil-prezz għandha tkun eżaminata fuq il-merti tagħha fuq il-kriterji stabbiliti fl-Artikolu 8 tar-Regolament Bażiku. Għalhekk, l-offerti ta' żieda fil-prezz jistgħu jiġu aċċettati biss f'każijiet fejn dawn ikollhom l-effett li jeliminaw id-dumping dannuż u jippermettu monitoraġġ effettiv. Dwar dan l-aspett, huwa nnutat illi l-akbar problema sabiex jiġu aċċettati żidiet fil-prezz minn pajjiżi oħra kienet ir-riskju ta' tidwir fil-forma ta' kumpens kuntrarju ma' prodotti oħra. Madanakollu, f'dan il-każ dan ir-riskju huwa limitat serjament, minħabba li l-applikant offra u qiegħed jirrispetta MIPs għal fertilizzanti oħra li jesporta lejn il-Komunità li magħhom jista' jsir kumpens kuntrarju. Rigward l-effiċjenza u l-monitoraġġ effettiv taż-żidiet fil-prezz fejn jidħlu każijiet simili, l-esperjenza diġà miksuba minn żewġ żidiet fil-prezz fejn tidħol l-urea (wieħed minn produttur ta' l-esportazzjoni Bulgaru u wieħed mill-applikant) u wieħed fejn jidħol l-UAN (minn produttur ta' l-esportazzjoni Alġerin), li ilhom għal ċertu żmien, ma tindikax li dawn kienu ineffiċjenti. F'dan ir-rigward għandu jkun innutat li l-Kummissjoni, matul iż-żjara fuq il-post ta' l-applikant, ivverifikat ir-rapporti kollha sottomessi minnu fil-qafas ta' l-impriża tiegħu għall-urea u ma sabitx l-ebda irregolarità, manipulazzjoni jew imġieba ħażina. Għalhekk, din il-pretensjoni ġiet irrifjutata.
(14) Fl-aħħar nett, l-industrija tal-Komunità sostniet illi kull żieda fil-prezzijiet għandha tistipula kemm il-livell ta' xogħol tal-fabbrika (ex-works) kif ukoll dak cif fuq il-fruntiera sabiex l-ispejjeż normali kollha bejn ex-works u cif fuq il-fruntiera ikunu ikkunsidrati. Rigward din it-talba, huwa nnutat li l-MIP offrut mill-applikant huwa bbażat fuq livell ta' xogħol u li l-applikant obbligat jirrapporta spejjeż dettaljati assoċjati ma' l-esportazzjonijiet tiegħu meta magħmula fuq livelli differenti (jiġifieri cif, fob, eċċ.). Dan ifisser illi l-ispejjeż kollha bejn ex-works u cif ikunu kkunsidrati għal meta l-bejgħ isir fuq livell ta' cif. Għalhekk, it-talba magħmula mill-industrija tal-Komunità ma ntlaqgħetx.
E. ŻIEDA FIL-PREZZ
(15) Minħabba dan, l-offerta ta' żieda fil-prezz kienet aċċettata mill-Kummissjoni fid-Deċisjoni 2003/671/KE [6].
(16) Sabiex ikun żgurat ir-rispett effettiv u l-monitoraġġ taż-żieda fil-prezz, meta ssir t-talba għal ħelsien għal ċirkulazzjoni ħielsa skond iż-żieda fil-prezz lill-awtorità tad-dwana relevanti, l-eżenzjoni mid-dazju għandha tkun bil-kondizzjoni li tiġi ppreżentata l-fattura kummerċjali bl-informazzjoni msemmija fl-Anness tar-Regolament tal-Kummissjoni (KE) Nru 617/2000 [7], li hija neċessarja għad-dwana sabiex isir magħruf jekk il-kunsinna tikkorrispondix mad-dokumenti kummerċjali fil-livell ta' dettall meħtieġ. Fejn ma tkun ippreżentata l-ebda fattura jew meta din ma tkunx tikkorrispondi mal-prodott ikkonċernat li ġie ppreżentat lid-dwana, ir-rata xierqa ta' dazju fuq kontra dumping għandha minflokk tiġi mħallsa.
(17) Għandu jkun innutat illi fil-każ ta' ksur jew irtirar miż-żieda tal-prezz jew fil-każ ta' suspett ta' ksur, jista' jkun impost dazju kontra d-dumping, skond l-Artikolu 8(9) u (10) tar-Regolament Bażiku.
(18) Minħabba l-aċċettazzjoni ta' l-offerta ta' żieda fil-prezzijiet, huwa neċessarju li jsiru emendi fir-Regolament (KE) Nru 1995/2000 kif xieraq.
F. MODIFIKA TA' L-ISEM U L-INDIRIZZ
(19) Matul din l-investigazzjoni, l-applikant informa lill-Kummissjoni li kien bidel ismu u l-indirizz. L-isem inbidel minħabba l-fatt illi l-forma tal-kumpannija li kienet teżisti qabel, jiġifieri Joint Stock Company, m'għadhiex teżisti fil-Litwanja. L-isem il-ġdid ta' l-applikant hu Kumpannija ta' l-ishma Achema. Il-bidla fl-indirizz kienet meħtieġa minħabba l-bidla fis-sistema postali tal-Litwanja.
(20) Il-Kummissjoni eżaminat dan l-informazzjoni, li wriet li l-ebda attività ta' l-applikant li għandha x'taqsam mal-manifattura, bejgħ u esportazzjoni tal-fertilizzanti (AN,UAN u urea) ma hija affetwata b'dawn il-bidliet,
ADOTTAT DAN IR-REGOLAMENT:
Artikolu 1
Ir-Regolament (KE) Nru 1995/2000 qiegħed hawnhekk jiġi emendat kif ġej:
1. Fl-Artikolu 1(2), il-filliera li tikkonċerna l-Litwanja għandha tinbidel b'dan li ġej:
"Litwanja | Il -kumpanniji kollha | EUR 3,98 | A999" |
2. L-Artikolu 2(1), għandu jinbidel b'dan li ġej:
"1. Importazzjonijiet iddikjarati għar-rilaxx lejn ċirkolazzjoni ħielsa taħt il-kodiċi TARIC addizzjonali li ġej u li huma magħmula u esportati direttament (jiġifieri kunsinnati u fatturati) minn kumpannija msemmija hawn taħt lil kumpannija fil-Komunità li taġixxi bħala importatur għandhom ikunu eżentati mid-dazju kontra d-dumping skond l-Artikolu 1 sakemm dawn l-importazzjonijiet ikunu impurtati skond il-paragrafu 2 ta' dan l-Artikolu.
Pajjiż | Kumpannija | Kodiċi TARIC addizjonali |
Alġerija | Fertalge Industries spa 12, Chemin AEK Gadouche Hydra Alger | A107 |
Litwanja | Stock Company Achema Jonalaukio k.,Ruklos sen., Jonavos r. LT-5005 | A375" |
Artikolu 2
Dan ir-Regolament għandu jidħol fis-seħħ l-għada tal-pubblikazzjoni tiegħu fil-Ġurnal Uffiċjali ta' l-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fit-22 ta' Settembru 2003.